Adi Winarso lair ing Désa Panggang Kabupatèn Jepara, Jawa Tengah, surya 11 Dhésèmber 1950. Kawit yuswa tigang taun sampun ngalih wonten Kutha Tegal awit saking tiyang sepuhipun ngayahi jejibahan minangka guru ing SMPN 1 Kutha Tegal. Sarampungipun saking SMA 1 Tegal, nerasaken pawiyatan wonten Akademi Angkatan Laut Surabaya. Taun 1999, nalika mangsa reformasi, piyambakipun dipunsuwun supados nglenggahi minangka wali kutha lumantar pamilihan ingkang dipuncakaken déning Dewan Perwakilan Rrakyat Daerah Kutha Tegal, lan mengkoni ing kala mangsa 2004 dumugi 2009 lan 2004 dumugi 2009. Nalika ngayahi jejibahan minangka pangarsa kutha, Kota Tegal ingkang alit punika, alon-alon wonten éwah-éwahan. Kacathet wonten sekawan sasana blanja énggal kabangun, antawisipun Dinasty, Dedy Jaya Plaza, Pasific Mall, lan Rita Supermall. Pranatan ingkang dipuntrapaken inggih punika adamel gampil urusan "birokrasi" saperlu saget ngrawuhaken para investor mbikak usahanipun wonten Kutha Tegal, ndandosi pasar tradhisional kanthi jagrag "semi-modhèren", lan ngalihaken terminal indhuk Kutha Tegal supados ngirangi kasemrawutan margi. Kajawi saking punika, lumantar program "Tegal Laka-laka", ugi kasil ndadosaken dalan Ahmad Yani minangka Malioboro-nipun Kutha Tegal ingkang ngregengaken sektor riil kanthi dipunsengkuyung para pedagang alit.